CELEX: 52021DP0063
Language: el
Date: 2021-03-09 00:00:00
Title: Απόφαση του Ευρωπαϊκού Κοινοβουλίου της 9ης Μαρτίου 2021 σχετικά με την αίτηση άρσης της ασυλίας του Nuno Melo (2020/2050(IMM))

24.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 474/167
            
         
      P9_TA(2021)0063
      Αίτηση άρσης της ασυλίας του Nuno Melo
      Απόφαση του Ευρωπαϊκού Κοινοβουλίου της 9ης Μαρτίου 2021 σχετικά με την αίτηση άρσης της ασυλίας του Nuno Melo (2020/2050(IMM))
      (2021/C 474/21)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη την αίτηση για την άρση της ασυλίας του João Nuno Lacerda Teixeira de Melo, που διαβιβάστηκε στις 6 Φεβρουαρίου 2020 από το Tribunal Judicial da Comarca de Braga, Juízo de Instrução Criminal de Guimarães, 2.o Juízo (Πρωτοδικείο της Braga, Ανακριτικό Τμήμα Ποινικών Υποθέσεων του Guimarães, δεύτερο τμήμα), σε συνάρτηση με την εκκρεμούσα ποινική διαδικασία μετά την απαγγελία κατηγορητηρίου ενώπιον του ιδίου δικαστηρίου (διαδικασία: 1039/17.2T9VNF), και η οποία ανακοινώθηκε στην ολομέλεια στις 9 Μαρτίου 2020,
               
            
                  —
               
               
                  έχοντας ακούσει τον Nuno Melo σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019 (1),
               
            
                  —
               
               
                  έχοντας υπόψη το άρθρο 157 παράγραφος 2 του Συντάγματος της Πορτογαλικής Δημοκρατίας,
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A9-0024/2021),
               
            
                  Α.
               
               
                  λαμβάνοντας υπόψη ότι ο αρμόδιος για την εν λόγω διαδικασία δικαστής έχει ζητήσει την άρση της ασυλίας του Nuno Melo, βουλευτή του Ευρωπαϊκού Κοινοβουλίου, ενόψει της συμμετοχής αυτού, με την ιδιότητα του θύματος/ενάγοντος στην προαναφερθείσα, σε όλα τα στάδια που θεωρούνται απαραίτητα για την εξακρίβωση της αλήθειας και θα διεκπεραιωθούν στην εν λόγω ή σε άλλες υποθέσεις που εκδικάζονται ή πρόκειται να εκδικαστούν, σε σχέση με τα πραγματικά περιστατικά της υπόθεσης και με τους ίδιους διαδίκους·
               
            
                  Β.
               
               
                  λαμβάνοντας υπόψη ότι η ανακριτική διαδικασία δεν αφορά απόψεις ή ψήφους δοθείσες κατά την άσκηση των κοινοβουλευτικών καθηκόντων του Nuno Melo, σύμφωνα με το άρθρο 8 του πρωτοκόλλου αριθ. 7 περί προνομίων και ασυλιών της Ευρωπαϊκής Ένωσης·
               
            
                  Γ.
               
               
                  λαμβάνοντας υπόψη ότι, όπως προβλέπεται στο άρθρο 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, τα μέλη του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου της χώρας τους·
               
            
                  Δ.
               
               
                  λαμβάνοντας υπόψη ότι, σύμφωνα με το άρθρο 157 παράγραφος 2 του Συντάγματος της Πορτογαλικής Δημοκρατίας, η έγκριση του Σώματος είναι απαραίτητη για την εξέταση ενός βουλευτή ως μάρτυρα ή ως κατηγορουμένου, καθώς και ότι, σύμφωνα με την ίδια παράγραφο, η έγκριση αυτή χορηγείται αυτεπαγγέλτως σε περίπτωση σοβαρών και συγκλινουσών ενδείξεων περί της εκ προθέσεως διαπράξεως ποινικού αδικήματος τιμωρουμένου με στερητική της ελευθερίας ποινής άνω των τριών ετών·
               
            
                  Ε.
               
               
                  λαμβάνοντας υπόψη ότι ο Nuno Melo ξεκίνησε την παρούσα υπόθεση ασκώντας ποινική δίωξη κατά του João Quadros για πράξεις που εκ πρώτης όψεως ενδέχεται να περιλαμβάνουν τη διάπραξη αριθμού αδικημάτων συκοφαντικής δυσφήμισης και εξύβρισης, τα οποία προβλέπονται και τιμωρούνται από το άρθρο 180 παράγραφος 1, το άρθρο 181 παράγραφος 1, το άρθρο 183 παράγραφος 1 στοιχείο α) και παράγραφος 2 του πορτογαλικού ποινικού κώδικα·
               
            
                  ΣΤ.
               
               
                  λαμβάνοντας υπόψη ότι, σύμφωνα με το άρθρο 9 παράγραφος 8 του Κανονισμού, η Επιτροπή Νομικών Θεμάτων δεν αποφαίνεται σε καμία περίπτωση ούτε για την ενοχή ή μη του βουλευτή, ούτε για το σκόπιμο ή μη της ποινικής δίωξης για την έκφραση γνώμης ή τις πράξεις που του καταλογίζονται, ακόμη και στις περιπτώσεις κατά τις οποίες η εξέταση της αίτησης παρέχει στην Επιτροπή Νομικών Θεμάτων εμπεριστατωμένες πληροφορίες για την υπόθεση·
               
            
                  Ζ.
               
               
                  λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
               
            
                  Η.
               
               
                  λαμβάνοντας υπόψη ότι σκοπός της ασυλίας είναι να προστατεύονται το Κοινοβούλιο και τα μέλη του από δικαστικές διαδικασίες που σχετίζονται με δραστηριότητες που αυτά ασκούν κατά την επιτέλεση των κοινοβουλευτικών τους καθηκόντων και είναι άρρηκτα συνδεδεμένες με τις δραστηριότητες αυτές·
               
            
                  Θ.
               
               
                  λαμβάνοντας υπόψη ότι, στην προκειμένη υπόθεση, το Κοινοβούλιο δεν μπόρεσε να αποδείξει την ύπαρξη fumus persecutionis, δηλαδή στοιχείων από τα οποία να προκύπτει ότι η εν λόγω δικαστική διαδικασία κινείται με σκοπό να παρακωλυθεί η πολιτική δραστηριότητα του βουλευτή και, ως εκ τούτου, του Ευρωπαϊκού Κοινοβουλίου·
               
            
               
                  1.
               
               
                  αποφασίζει να άρει την ασυλία του Nuno Melo·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές της Πορτογαλίας και στον Nuno Melo.
               
            
         (1)  Απόφαση του Δικαστηρίου, της 21ης Οκτωβρίου 2008, στις συνεκδικασθείσες υποθέσεις C-200/07 και C-201/07, Marra κατά De Gregorio και Clemente, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, στην υπόθεση T-42/06, Gollnisch κατά Κοινοβουλίου, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, στην υπόθεση C-163/10, Patriciello, ECLI: EU:C:2011:543· απόφαση του Γενικού Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.